CELEX: 62010TN0293
Language: el
Date: 2010-07-06 00:00:00
Title: Υπόθεση T-293/10: Προσφυγή της 6ης Ιουλίου 2010 — Seven Towns Ltd κατά ΓΕΕΑ

25.9.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 260/16
            
         Προσφυγή της 6ης Ιουλίου 2010 — Seven Towns Ltd κατά ΓΕΕΑ
   (Υπόθεση T-293/10)
   ()
   2010/C 260/22
   Γλώσσα διαδικασίας: η αγγλική
   
      Διάδικοι
   
   
      Προσφεύγουσα: Seven Towns Ltd (Λονδίνο, Ηνωμένο Βασίλειο) (εκπρόσωπος: E. Schäfer, δικηγόρος)
   
      Καθού: Γραφείο Εναρμονίσεως στο πλαίσιο της Εσωτερικής Αγοράς (εμπορικά σήματα, σχέδια και υποδείγματα)
   
      Αιτήματα της προσφεύγουσας
   
   Η προσφεύγουσα ζητεί από το Γενικό Δικαστήριο:
   
               —
            
            
               να ακυρώσει μερικώς την απόφαση του πρώτου τμήματος προσφυγών του Γραφείου Εναρμονίσεως στο πλαίσιο της Εσωτερικής Αγοράς (εμπορικά σήματα, σχέδια και υποδείγματα) της 29ης Απριλίου 2010 (υπόθεση R 1475/2009-1) καθόσον με αυτή απορρίφθηκε η αίτηση καταχωρίσεως κοινοτικού σήματος αριθ. 5650817, και
            
         
               —
            
            
               να καταδικάσει το ΓΕΕΑ στα δικαστικά έξοδα καθώς και στα έξοδα της δικαστικής εκπροσωπήσεως.
            
         
      Ισχυρισμοί και κύρια επιχειρήματα
   
   
      Σήμα προς καταχώριση: Συνιστάμενο σε χρώμα σήμα το οποίο περιγράφεται ως «έξι επιφάνειες γεωμετρικά διευθετημένες σε τρία ζεύγη παράλληλων επιφανειών, όπου το κάθε ζεύγος είναι διευθετημένο κάθετα στα άλλα δύο ζεύγη και χαρακτηρίζεται από (i) διαφορετικά χρώματα ανά δύο διπλανές επιφάνειες και (ii) δικτυωτή δομή σε κάθε μία από τις επιφάνειες η οποία διαμορφώνεται από μαύρα άκρα που διαιρούν την επιφάνεια σε εννέα ισομεγέθη τμήματα». Τα χρώματα που αναφέρονται είναι κόκκινο (PMS 200C), πράσινο (PMS 347C), μπλε (PMS 293C), πορτοκαλί (PMS 021C), κίτρινο (PMS 012C), λευκό και μαύρο για προϊόντα της κλάσεως 28 — Αίτηση καταχωρίσεως κοινοτικού σήματος αριθ. 5650817
   
      Απόφαση του εξεταστή: Απόρριψη της αιτήσεως καταχωρίσεως κοινοτικού σήματος
   
      Απόφαση του τμήματος προσφυγών: Ακύρωση της προσβαλλομένης αποφάσεως και απόρριψη της αιτήσεως καταχωρίσεως αριθ. 5650817
   
      Λόγοι ακυρώσεως: Η προσφεύγουσα προβάλλει δύο λόγους προς στήριξη της προσφυγής της:
   Με τον πρώτο λόγο, η προσφεύγουσα υποστηρίζει ότι η προσβαλλόμενη απόφαση παραβιάζει την αρχή της δίκαιης δίκης, παραβαίνοντας το άρθρο 80, παράγραφοι 1, και 2, του κανονισμού (ΕΚ) 207/2009 του Συμβουλίου, σε συνδυασμό με τον κανόνα 53, στοιχείο α' του κανονισμού 2868/95 της Επιτροπής, καθόσον το τμήμα προσφυγών εσφαλμένως εξέτασε το ουσιαστικό ζήτημα.
   Με τον δεύτερο λόγο, η προσφεύγουσα υποστηρίζει ότι η προσβαλλόμενη απόφαση προσβάλλει το δικαίωμά της άμυνας παραβαίνοντας το άρθρο 64, παράγραφος 1, του κανονισμού (ΕΚ) 207/2009 του Συμβουλίου, καθόσον το τμήμα προσφυγών, στήριξε την απόφασή του σε ένα νέο ισχυρισμό, χωρίς η προσφεύγουσα να κληθεί να υποβάλει σχετικώς τις παρατηρήσεις της.